**KAHLOLO EA MOEA**

**E QALILE LA**

**21 MOTŠEANONG 2011**

**RE PHELA NAKONG EA KAHLOLO [MOKHAHLELO OA PELE OA PAMPIRI]**

Letsatsi la la 21 Motšeanong 2011 ke letsatsi le ileng la phatlalatsoa haholo e le Letsatsi la Kahlolo ka tsela e matla hoo lefatse le e so bone. Le ne le phatlalalitsoe Libiliboteng, le libeseng. Melaetsa e ne e bile e behiloe likoloing, liphahlong, lipampitšaneng, likoranteng le tse ling. Bo -raliphatlalatso ba litaba lefatšeng ka bophara ba ile ba hooa molaetsa ona oa tlhokomeliso ea Lentsoe la Molimo hore letsatsi leo e tla ba Letsatsi la Kahlolo. Ka hoo lefatše ka likanta tsohle le ile la ema ha ’moho ho lebella kahlolo ena ea ho qetela ea Molimo.

Le ha ho le joalo, (ka chebo ea mahlo) ha ho letho le ileng la etsahala. Lintho ha li ka ba tsa etsahala ka moo ho neng ho lebelletsoe. Ha ho ea ba le ho reketla hoa lefatse le maemo a mang a hlobaetsang ka letsatsi leo la la 21 Motšeanong 2011. Letsatsi leo le ile la fihla la ba la feta joalo ka matsatsi a mang. Ha ho ka ba hoa eba le letho le makatsang le ileng la bonahala. Boholo ba batho bo ile ba imoloha ba soma taba ena ba re: “lea bona? E ne e le bohlanya taba ena.” E ne e se bona feela, le ba likerekeng ba thaba ba re: “re le joetsitse ha ho motho ea tsebang letsatsi kapa hora!”

Le ha hole joalo, seo lefatše le likereke li hlotsoeng ho se ela hloko ke mokhoa oo Molimo O hlolang O o latela ho tlisa likahlolo moeeng. Kahlolo e moeeng joalo ka lintho tsohle tsa semoea, ha e bonoe. Lintho tse moeeng ha li bonoe ka leihlo la nama. Mohlala: Bibele e phatlalatsa hore Molimo ke Moea.

**Johanne 4:24 Molimo ke Moea: ba morapelang e ka khona ba morapele ka moea le ka nnete.**

Bibele e re ruta hore Molimo ke Moea. Le ha ho le joalo, ka ha lefatše ha le ‘mone, ha le khone ho mo tšoara, le hore ha le khone ho mo lemoha ka kutlo, ho latela kutluisiso ea lona, Molimo ha O eo. Ha ho le joalo, lintho tsa semoea ha lieo ho ea ka lefatše. Empa ‘nete ke hore Molimo O teng. Ntle le hore ha O bonahale ka leihlo la nama, empa O teng e le ka nnete. Bana ba Molimo ba utluisisa le hore Bibele ke buka e bolelang tsa moea. Ke buka ea Molimo, ‘me ka ha Molimo e le Moea, ha ho makatse hore sohle se ngotsoeng ka Bibeleng se tletse ka linnete tse moeeng. Bana ba Molimo ba lumela seo ka mahlo a tumelo, ‘me seo se etsa hore tse sa bonahaleng tsa moea li bonahale ho ba lumelang:

**Bahaberu 11:1 Joale tumelo ke tšepiso e tiileng ea lintho tse lebeletsoeng, ke pontšo e kholisang ea tse sa bonoeng.**

Ere ka ha boholo ba lefatše bo latola hore Molimo O teng hobane ba sa ‘mone, ha ho makatse hore litaba tsa kahlolo ea Molimo e moeeng ke bohlanya ho bona. ‘Me joalo ka balumeli ba Bibele, ha re na thahasello le tsotello le e nyane ho tseo lefatše le li nkang e le bohlanya. Evangeli eo e leng ea rona, buka ea rona e leng Bibele, mopholosi oa rona Jesu Kreste O nkoa e le booatla ke lefatše: hoo ho pakahatsa ntle le qea-qeo ho ngoana oa Molimo hore lefatše le foufetse le ho hloka tsebo ea litaba tsa moea. Ha re fumane keta-pele le tataiso litabeng tsa Molimo tsa moea ho tsoa lefatšeng ka mokhoa ofe kapa ofe. Maikutlo a lefatše khahlanong le rona le tumelo ea rona ha a bohlokoa ho ngoana oa Molimo. Ho hang. Joalo ka bana ba Molimo re tsotella feela hore na Bibele eona e reng.

Joale, ha re ke re ipotse potso eo hee. Bibele e reng ka taba ea Letsatsi la Kahlolo ea moea? Na e ea khoneha? Na ho na le litaba tse hlahang ka Bibeleng tse tšehetsang monahano oo? Ho fumana likarabo tsa lipotso tsena re lokela ho batlisisa ka Bibeleng. Ha re etsa seo, re tlo fumana lintlha tsa bohlokoa tse ‘maloa tse hlalosang litaba tsena.

**KAHLOLO EA PELE EDEN: KAHLOLO E MOEENG.**

Ha re qale ka ho batla bukeng ea Genese. Hang ka mora ho bopa Adama, Molimo O ile oa mo fa tlhokomeliso e matla haholo mabapi le se seng sa lifate tšimong ea Edene.

**Genese 2:16-17 Jehova Molimo a laela motho, a re: ha ele lifate tsohle tsa tšimo, o tla li ja empa ha e le sefate sa ho tseba botle le bobe, o se ke oa se ja, hobane mohla o se jang, o tla shoa.**

Boholo ba batho, le ba sa baleng Bibele, ntle le qea-qeo ba kile ba utloa ka molao o le mong feela oa pele o ileng oa fuoa motho ha a qeta ho boptjoa. Molimo O ile Oa laea motho ka mokhoa o hlakileng hore a se je tholoana ea sefate seo se le seng. Molimo oa boela oa bolella motho hore mohla a jeleng tholoana ea sefate seo, o tla shoa. Ene e le polelo e otlolohileng haholo, e hlakileng. Hantle-ntle, ha e mong oa rona a ne a le teng ka nako eo, a utloa polelo eo ho tsoa ho Molimo, a ka be a utluisisitse hantle se boletsoeng. Ha o ja tholoana sefateng seo, o tla shoa! Joale ho ‘me re tseba se ileng sa etsahala. Nalane e bohloko ea lefatše e paka hore Adama le Eva ha ba ea ka ba hlonepha Molimo. Ba ile ba ja sefateng seo Molimo O ba laetseng ho se je ho sona.

**Genese 3:3-6 Empa ha ele litholoana tsa sefate se ha’ra tšimo, Molimo O itse: le se ke la li ja, ‘me le se ke la li ama, hore le tle le se ke la shoa. Noha ea fetola mosali, ea re: ha e le ho shoa, le ke ke la shoa, Molimo O mpa O tseba hobane, mohla le lijang, mahlo a lona a tla tutuboloha, ’me le tla ba joalo ka melimo le tsebe botle le bobe. Mosali e itse ha a bona hobane sefate se monate ho jeoa, ‘me se khalisa mahlo ‘me se lakatseha ke ho hlalefisa, a nka litholoana tsa sona a li ja, ‘me a neha monna oa hae ea neng a e na le eena, ‘me le eena a ja.**

Adama le Eva ba ile ba tlola molao o le mong feela oo ba o filoeng ke Molimo. Ba ile ba ja tholoana ea sefate seo ba thibetsoeng ho se ja. Empa le ha ho le joalo, ha ba ka ba shoa ka letsatsi leo. Ha o ka bala nalane ea litaba e fumanoang bukeng ea Genese khaoalo ea boraro kaofela, u tla fumana hore Adama kapa Eva mofumahali oa hae, ha ba ka ba ba shoa ka mor’a ho ja tholoana ea sefate seo ba hanetsoeng ho se ja. Bibele e bontša hape ha Adama a ile a phela makholo-kholo a lilemo ka mor’a ketsahalo eo; Adama ha a ka ba a shoa ho fihlela a le lilemo li makholo a robong le mashome a mararo(930).

**Genese 5:3-4 Adama a phela lilemo tse lekholo le mashome a mararo a tsoala mora ka setšoantšo sa hae le ka sebopeho sa hae, a mo rea lebitso la Setha. Eitse hobane Adama a tsoale Setha, a phela lilemo tse makholo a robileng meno e ‘meli, a tsoala bara le barali.**

Empa ho khoneha joang hore e be Adama o ile a phela makholo a lilemo ka mor’a ho ja tholoana ea sefate seo? Ho oa khonahala hore mohlomong Molimo O ne O fositse? Re keke ra lekanya hore Molimo O leshano. A-e, leha e ka ba ho nahana e ‘ngoe ea tsena: Molimo ha O fose, hape ha ho khonehe hore O ka ba leshano. Joale re ka se hlalosa joang see? Karabo e hlaha hang ha re sheba Bibele ka kutloisiso ea litaba tsa moea. Ke hore re lokela ho ananela kutloisiso ea hore Molimo O ile oa tlisa lefu ho batho ka letsatsi leo O neng O itse O tla le tlisa ka lona; leha lefu leo e sa ka ea eba le nameng empa motho o ile a shoa moeeng.

**Baefese 2:1 O le tsositse joalo le neng le shoele melatong ea lona le libeng tsa lona.**

**Bakolose 2:13 Eitse ha le ne le sa ntse le ichoeletse libeng tsa lona le ho se bolleng ha nama ea lona, O le phelisitse hammoho le eena, ka ho le tšoarela litlolo tsohle.**

Ho latela litemana tsena re ithuta hore motho o shoele libeng tsa hae. Bibele e senola hore batho ba shoele meeeng ea bona. Pele ba oela sebeng, batho ba ne ba phela bobeli nameng le moeeng. Motho o ne a e na le selekane le Molimo. Kutloano e khethehileng e ne e le teng pakeng tsa Molimo le batho. Empa hang hoba motho a etse sebe, khokahanyo eo ea moea lipakeng tsa Molimo le motho ea senyeha: a shoa hang letsatsing lona leo moeeng oa hae. Ke ka hoo ha Molimo O ne O boloka batho ka letsatsi la pholoho ho neng ho le bohlokoa hore ba tsoaloe labobeli moeeng oa bona. Pholoho ke tsosoloso ea moea o shoeleng oa moetsalibe. Ntlha ea bohlokoa ea thuto ena ke hore, Molimo O boletse seo O sa hlakisa mofuta oa lefu o boleloang. Ha O oa ka oa senola e sa le pele hore O ne O bolela lefu le moeeng eseng lefu le nameng.

Ha ho le joale, re ea hlokomela hore kahlolo ea pele ea mantlha e ngotsoeng ka Bibeleng e ne e le kahlolo ea moea. E ne e le moeeng ka ha ho se motho ea ileng a bona Adama le Eva ba e shoa letsatsing leo. Ka mohlomong satane o ile a ba a ithorisa ka hore o ne a nepile a re: “le ea bona, ke le bolelletse hore ha le na ho shoa. Bonang! Ha ho letho le le hlahetseng. Le ntse le phetse hantle haholo nameng”. Le bohle ba talimileng ba ne ba ka nna ba lumellana le eena. E, le joale, ha ho letho le bonahetseng le etsahetse joalo ka ha Molimo O ne O boletse. Leha ho le joalo, monahano oo o fosahetse e le kannete. Ho hlile ho na le se ileng sa etsahala. Ntho e tiileng, e bohloko haholo, e ile ea etsahala, le ha e ne e le ketsahalo e moeeng. Bohale ba Molimo bo ile ba ba oela holimo ‘me ba shoa meeeng ea bona.

“Ho lokile”, bang ba ka cho, “re tla lumela mohopolo oa hore Molimo O ile a tlisa kahlolo ea moea holim’a Adama le Eva: empa seo ha se bolele hore la 21 Motšeanong 2011 e bile Letsatsi la Kahlolo moeeng.” E, hoo ke ‘nete, empa ha joale ha re leke ho paka hore la 21 Motšeanong 2011 e ne e le qaleho ea Letsatsi la Kahlolo.

Potso ea bohlokoa ha joale ke hore na ho ea khonahala hore Molimo O ka tlisa letsatsi la ho qetela la kahlolo ea lefatše ka mokhoa oa semoea na? Ha re fumane karabo ea potso ena, re ka tsoela-pele ho shebisana bopaki bo hlakileng bo se nang qea-qeo bo tsoelang pele bo supa letsatsi la la 21 Motšeanong 2011 e le Letsatsi la Kahlolo. Empa he ha joale, ha re shebe hape ka Bibeleng ho fumana litaba tse mabapi le likahlolo tse moeeng.

**SETŠOANTŠO SA SENOELO**

Hangata Bibele e bapisa bohale ba Molimo le setšoantšo sa senoelo.

**Lipesaleme 11:6 O nesetsa ba khopo maraba le mollo le sebabole; moea o chesang ke sona senoelo seo ba se abetsoeng.**

O tla hlokomela hore Molimo o rerile ho nesa mollo le sebabole hammoho le maraba holim’a ba khopo. Mohlomong o ka lekanya ha mollo le sebabole li ka nela holim’a batho ba sa pholosoang ka letsatsi le tšabehang la kahlolo, empa maraba? Hantle ho boleloa maraba a ka oela fatše a hlaha leholimong? Ha ho joalo. Molimo O kenyelelitse lentsoe “maraba” ho re thusa ho utluisisa hore senoelo sa bohale se fuoang batho ba sa pholosoang ba lefatšeng e tla ba senoelo sa moea. Ha se kahlolo ho latela moelelo o tloaelehileng, empa ke kahlolo ka moelelo oa moea. Ke ka hoo Bibele e boelang e bontša hore lefatše kaofela le tla tšoasoa ke maraba nakong ea bofelo:

**Luka 21:34-35 Empa le iponele, hore lipelo tsa lona li se ke tsa imeloa ke ho ja le ho noa hampe, le ke lipelaelo tsa bophelo bona, ‘me letsatsi leo la le tšoara sehloho; hobane le tla oela ba ahileng lefatšeng lohle joalo ka sefi.**

La la 21 Motšeanong 2011, ha lefatše le ne le nyakalletse ‘me le hooa le re (ba likereke ba le teng har’a bona) ha ho letho le etsahetseng”. Ka eona nako eo Molimo O ile oa tšoasa ka maraba batho bohle ba sa pholosoang lefatšeng (kantle le ka har’a likereke), oa qalella ho ba noesa ka senoelo sa bohale ba hae.

**KAHLOLO EA BOBELI E MOEENG: KRESTE O NOELLA SENOELONG SA BOHALE BA MOLIMO.**

Bibele e re bontša ha Jesu kreste a jara melato sebakeng sa batho ba hae, le ha Molimo O tšollela bohale ba Ona ho Kreste: ho mo otla sebakeng sa bona. Morena Jesu O tlile ka sebopeho sa motho ho bontšahatsa mosebetsi oa hae o khanyang oa ho phekola. Ha a le nq’along e bitsoang Gethesemane, o ile a qala ho tleloa ke bohale ba Molimo ha a ne a etsa pontšo ena:

**Mattheu 26:39,42 A ntoo ea pejana a oela fatše ka sefahleho, a rapela a re: Ntate, ekare ha ho etsoa, ak’u fetisetse senoelo sena hole le ‘na! Empa ho se ke ha etsoa thato ea ka, ho mpe ho etsoe thato ea hau! A boela a ea la bobeli, a rapela a re: Ntate, ekare ha e se ntho e ka etsoang hore senoelo sena se fetele hole le ‘na ke sa noele ho sona, a ho etsoe thato ea hau!**

Jesu O ile a noela senoelong sa bohale ba Molimo; empa see se bolelang na? Na malakabe a mollo a ile a mo nela holimo ho mo chesa na? Che. Ha hoa ka hoa eba joalo. Ha e le hantle, mang le mang ea neng a ka shebella a le nq’along ea Gethesemane o ne a tla bona feela Jesu ea hlokofetseng ea saretsoeng. Ho ne ho sena letho le bonahalang le kantle le bontšang bohale ba Molimo. Ka mantsoe a mang, ho noa hoa Kreste senoelong sa bohale ba Molimo ha ale tšimong ea Gethesemane, e ne e se kahlolo e nameng empa e le e moeeng. Jesu O ile a utloa bohloko haholo ka lebaka la kotlo ea hae moeeng. Ka hona, se na se bolela hore likahlolo tsa bohlokoa tse peli ka Bibeleng e ne e le tsa moea ka botlalo: kahlolo holim’a Adama le Eva tšimong ea Edene, le kahlolo ea Molimo holim’a Kreste tšimong ea Gethsemane. Likahlolo tsena tse peli ka bo tsona li fana ka bopaki bo lekaneng ho tšehetsa monahano oa Letsatsi la Kahlolo le tla etsahala ka mokhoa oa semoea; bonyane boteng ba mehlala ena ea Bibele bo ka tsitsinya ngoana ea tšepahalang oa Molimo ho batlisisa ka nnete khonahalo ea litaba tsena. Bibele e bolela ba batlisisang ka tieo ‘nete mabapi le lintho tseo ba li utloang ho hlaha lentsoeng la Molimo e le ba Berea (Bereans):

**Liketso 17:10-11 Empa bosiu, baena ba phakisa ba isa Paulosi le Silase Berea. Hobane ba fihle teng, ba kena synagogeng ea ba-Jode. Bao ba fitisa ba Thesalonike ka bokhabane, ba amohela lentsoe ka cheseho e kholo, ba batlisisa mangolo ka matsatsi ‘ohle, ho tseba hore na litaba tseo li joalo rur’i na?**

Bana ba Molimo ha ba iphapanyetse litaba tsa Bibele ha bobebe feela ka ho li akhela matsoho, empa ba mamela ka hloko le ho shebisisa ka Bibeleng hore ana litaba tseo ba li utloang ke ‘nete kapa che.

**BIBELE E TLALEHA KAHLOLO E ‘NGOE EA MANTLHA EA MOEA.**

Empa likahlolo tseo tse peli tsa Molimo ha se tsona feela, hona le e ‘ngoe kahlolo eo re lokelang ho e ela hloko: kahlolo ea Molimo holim’a likereke tsa Testament e Ncha.

**1 Peterose 4:17 Hobane nako ena ke eo kahlolo ea Molimo e tšoanetseng ho qala ka ntlo ea Molimo; ‘me ha e qala ka rona, bofelo ba ba sa lumeleng evangeli ea Molimo e tla ba eng?**

Molimo O re file lintlha tse ngata haholo ka lentsoeng la Ona tse supang morero oa Ona oa bofelo oa ho ahlola likereke tsa lefatse. O sebelisa hape setsoantso sa senoelo ho bont**š**a t**š**ollelo ea bohale ba Ona holim’a ba likerekeng le liphuthehong.

**Jeremia 25:15-18 Hobane Jehova, Molimo oa Iseraele, o mpoleletse, a re: nka senoelo sena sa veine ea khalefo se letsohong la ka, u tle o se nose lichaba kaofela tseo ke u romelang ho tsona; hore li tle linoe, li thekesele, li hlanye pontšeng ea lerumo leo ke le romelang har’a tsona. Eaba ke nka senoelo letsohong la Jehova, ka nosa lichaba tsohle tseo Jehova O nthometseng ho tsona :- eleng Jerusalema, le metse ea Juda, le marena a teng le baholo ba teng, ho ba etsa tšenyeho, le makatso, le sesomo, le thohako, joale ka ha ho le joalo kajeno**.

Molimo O fa Jerusalema (e supang likereke) senoelo, ‘me ka morao ho moo o se fa lichaba tsohle (tse supang lefatše).

**Jeremiah 25:29 Hobane bonang motse ona o bitsoang ka lebitso la ka ke tla simolla ka oona ho hlahisa bobe; ‘me lona le be le ka phema kotlo na? le ke ke la e phema, hobane ‘na ke memela baahi bohle ba lefatše lerumo, ho bolela Jehova oa makhotla.**

Ka lebaka la ho loka le mohau oa Molimo, O re senoletse hore nako ea likereke e felile. Kahlolo e qalile likerekeng ka selemo sa 1988. Moea oa Molimo O tsoile ka har’a liphutheho tsa Testament e Ncha ka nako eo, ea ba hang-hang khanya ea Evangeli ea tima ka hara likereke tsa lefatše. ‘Me le hoja Bibele e ntse e ruta taba ena, likereke tsa Tetamente e Ncha li ile tsa itsoella pele li sa tšoengoe ke ‘nete ena e nyarosang.

Boholo ba baruti le baholo ba bona ba utluile thuto ea Bibele e rutang ka ho ahloloa hoa likereke, empa ba e qhela le ho iphapanyetsa eona ka botlalo. Empa ba iphapanyetsa joang thuto e kholo hakaalo ea mangolo haholo ntlheng e hlokolosi hakaalo? Ba khona ho e qhela le ho iphapanya joalo ka ha e ka ha ho letho hobane ke kahlolo e etsahalang moeeng. Moea oa Molimo O ne O sa bonoe ka mahlo mahareng a bona, ‘me O ne O ke ke oa bonoa hang ho ba O tlohe ho bona. Lefifi le aparetseng likereke ha ha joalo lefatše ka bophara, ke lefifi le moeeng; le ka se hlokomeloe ka mahlo a nama le kutloisiso ea tlhaho. Empa bana ba Molimo ba khona ho utloisisa le ho lemoha litaba tsena ka kutlo moeeng kapa ponaletso ea tsa moea eo Molimo O ba fileng eona.

**Daniele 12:10 Ba bangata ba tla hloekisoa, ba soeufale, ba lekoe; ba babe ba ea ‘ne ba etse hampe, ‘me ha ho moetsalibe ea tlang ho utloisisa empa ba hlalefileng ba tla utloisisa.**

Bakhethoa ba Molimo ba utloile ba ba ba utloisisa botebo le bo-‘nete ba kahlolo ea likereke, ho sa tsotellehe hore ke kahlolo e moeeng.

**KAKARETSO**

Re hlahlobile likahlolo tse tharo ka Bibeleng, ‘me re fumane ntho e ‘ngoe e makatsang. E ‘ngoe le e ‘ngoe ea likahlolo tsena tse tharo e ka hlalosoa e le kahlolo e moeeng ka semelo. Ha re bolele likahlolo tse nyane tse sa tsebisahaleng tse tširetseng, empa re bolela likahlolo tse kholo tse ngotsoeng ka Bibeleng. Re ka seka-seka eng e bohlokoa ho feta kahlolo ea Molimo ho motho tšimong ea Edene, kapa kahlolo ea Molimo ho Kreste tšimong ea Gethesemane, kapa kahlolo ea Molimo holim’a likereke nakong ee ea mahlomola a maholo?

Ho bua ‘nete, ha ho na kahlolo e ‘ngoe e bohlokoa ho feta tsena tse tharo ka Bibeleng. Sena se re khutlisetsa potsong ea rona ea mantlha: na Bibele e ruta likahlolo tsa moea? Ka mor’a ho batlisisa ka Bibeleng, re ka tiisa hore ho joalo! Bibele e re ruta ka ‘nete hore Molimo O tlisa likahlolo tsa moea (tse sa bonoeng ka mahlo a nama) holim’a batho ka lebaka la libe tsa bona.

Empa potso e kholohali ho rona lefatšeng ka bophara kajeno ke ena: na Molimo O tlisitse kahlolo ee ea moea ho qala ka la 21 Motšeanong 2011? Karabo ea Bibele ke hore: E! Ho na le lintlha-kholo tsa Bibele tse netefatsang hore kahlolo ea moea e qalile ka letsatsi leo ebile e ntse e tsoela-pele le ha joale.

Hantle-ntle bopaki ba Bibele bo tiile hoo re lokelang ho ipotsisisa e le ka ‘nete hore: ho tlile joang e be ha re ka ba ra nahana pele hore kahlolo ea ho qetela e ka khona e be kahlolo moeeng? Re ele hloko le ha ho le joalo hore Bibele e re ruta hore Molimo O tla senya le ho timetsa lefatše ka kotloloho ka letsatsi la ho qetela la boteng ba lefatše. Re lumellana ka hohle le thuto ena e tiileng ea Bibele. Empa Bibele e ruta hape hore la la 21 Motšeanong 2011, ho qalile nako e tsebahalang e le Letsatsi la Kahlolo, ka mokhoa oa moea.

Kahlolo ena ea moea e tla tsoela-pele ka matsatsi-tsatsi ho fihlela qetellong, ka letsatsi la ho qetela la nako ena, bohale ba Molimo bo tlang ho iponahatsa ka kotloloho, bo senye ka ho sa feleng soohle se hloliloeng ke Ona ha ‘moho le batho bohle ba sa pholosoang. Bibele e senola hore batho bohle ba phelang mehleng ena ba kene nakong eo Bibele e e tsebahatsang e le Letsatsi la Kahlolo. Nakong ena re phela bohle Letsatsing la Kahlolo. Ka ho tšabeha, lengolo lena le ea phethahatsoa ha ha joale.

**Esaiah 24:17 Tšoho lemena, leraba li pela hao, ea ahileng naheng ena!**

Ehlile ‘nete ena e tšabehang e re siea le lipotso tse ngata mabapi le semelo sa nako ena eo re phelang ho eona ea kahlolo.

Re ipotsa hape hore na ho tla joang ebe bakhethoa ba Molimo ba setse ntse ba phela lefatšeng nakong ena. Re tla araba lipotso tsena le tse ling tse ngata mokhahlelong o tla latela oa pampits’ana e bitsoang, *Ho phela nakong ea Letsatsi la Kahlolo.*

*Bakeng sa lintlha ka botlalo etela:*

[*www.ebiblefellowship.org*](http://www.ebiblefellowship.org)

[*www.ebible2.com*](http://www.ebible2.com)

*etela leqhephe la rona la facebook:*

[*www.facebook.com/ebiblefellowship*](http://www.facebook.com/ebiblefellowship)

*kapa re etele ho YouTube*

[*www.youtube.com/ebiblefellowship1*](http://www.youtube.com/ebiblefellowship1)

*o ka re romella molaetsa, potso kapa tlatsetso ho:* info@ebiblefellowship.org

*kapa oa re ngolla ho Ebible fellowship,*

*P.O Box 1393 sharon Hill, PA 19079 USA.*